Britų virtuvė - Vikipedija

# Britų virtuvė

### Straipsnis iš Vikipedijos, laisvosios enciklopedijos.

Informacija šiame straipsnyje nėra sutvarkyta.
Jei galite, prašome sutvarkyti šį puslapį. Tik tada bus galima ištrinti šį pranešimą.
Priežastys, dėl kurių straipsnis laikomas nesutvarkytu, aiškinamos straipsnyje Nesutvarkyti straipsniai.

## [taisyti] Britų virtuvės pagrindai

Britų virtuvė visada buvo veikiama šalies savotiško klimatas, salos geografijos ir istorijos. Anglų virtuvei įtaką darė kitos Europos valstybės, ingredientų ir idėjų importavimas iš Šiaurės Amerikos , Kinijos ar Indijos Britų imperijos metu ir pokariu.

Ankstesni patiekalai ir produktai, tokie kaip duona ir sūris, įvairūs mėsos produktai, pyragai, sūriųjų ir gėlųjų vandenų žuvys dabar yra gausiai papildytos bulvių, pomidorų ir aštriais patiekalais, atkeliavusiais iš Amerikos, įvairiausiais priekoniais iš Indijos ir Bangladešo, kiniškais patiekalais ruošiamais ant stiprios liepsnos.

Daug patiekalų pasiskolinta iš Prancūzijos ir Italijos virtuvių: jie yra vieni iš populiariausių ir mėgstamiausių visoje šalyje. Britai taip pat sėkmingai pritaikė greito maisto,kurio pradininkė buvo JAV, ruošimo naujoves. Iki šių dienų britai plačiai taiko įvairias idėjas iš kitų pasaulio virtuvių. Kaip pavyzdys, patiekalas- spaghetti bolognese , kuris maždaug nuo 1960 metų tapo tradiciniu patiekalu visose britų šeimose.

Indiškas maistas, kuris buvo parsivežtas dar nuo tų laikų, kai Anglija turėjo didelę įtaką visam Pietų Azijos regionui.Tačiau patiekalai buvo šiek tiek pakeisti, kad būtų labiau priimtini britų skoniui. Pavyzdžiui angliškasis karis yra kiek aštresnis negu Šiaurės Indijoje. Po karo, staigiai augant supermarketų skaičiui, pradėti gaminti šaldyti maisto produktai. Išpopuliarėjo paruoštas maistas, kuriam pagaminti nereikia jokių pastangų: jis paruošiamas mikrobangų krosnelėje vos per kelias minutes. Tokie pusfabrikačiai paplito britų valgiaraštyje, ir pakeitė daug tradicinių valgių.

## [taisyti] Tradicinė britų virtuvė

Sekmadienio kepsnys– (Sunday Roast) tipiškas britų virtuvės patiekalas. Tai keptos bulvės, mėsa - dažniausiai jautiena, aviena arba kiauliena, taip pat vištiena. Garnyrui patiekiamos virtos arba kepintos daržovės su tirštu padažu. Svarbiausias akcentas - Jorkšyro pudingas su svogūnų padažu.

Keptas kalakutas, išpopuliarėjęs po Antrojo pasaulinio karo, kaip ir daugelyje šalių tapo tradiciniu Kalėdų patiekalu. Laukinių gyvūnų mėsa - elniena,triušiena ir kt.taip pat yra mėgstamas valgis. Vidurinėje klasėje laukinių gyvūnų patiekalai nėra labai populiarūs, bet gurmanai, ieškantys naujovių ir mėgstantys eksperimentuoti drąsiai išbando egzotiškus patiekalus. Svarų vaidmenį, renkantis maistą, vaidina vietiniai kulinarinių televizijos laidų vedėjai - virėjai-įžymybės.

Iš kartos į kartą buvo perduodamos desertų gaminimo paslaptys. Iki šiol britai didžiuojasi tik jiems būdingais skanėstais: trupininiu rabarbarų pyragu, duonos ir sviesto pudingu, Kalėdiniu pyragu, įvairiais patiekalais iš angliškos tešlos "custard".

Ko gero pats žymiausias ir unikaliausias angliškas patiekalas – žuvis ir skrudintos bulvytės (fish and chips).Visoje šalyje yra begalės restoranų ir užkandinių, kuriuose galima nusipirkti minėtą patiekalą. Šie ir kiti patiekalai (kepsnys su kepenimis, trintų bulvių pyragas), yra dažniausi britų užkandinėse. Tokiu būdu šalyje atsirado daugybė picerijų, kebabinių.

Žymioji angliška arbatos gėrimo tradicija šiame amžiuje dažnai pakeičiama paprasčiausiu užkandžiavimu arba tiesiog yra užmirštama, ignoruojama. Paprastai arbata geriamia su blyneliais arba sklindžiais su džemu arba kremu.Jie vis dažniau pakeičiami biskvitiniais sausainiais arba sumuštiniais. Arbata paprastai geriama su pienu, vartojama ne tik pusryčiams, bet yra geriama kelis kartus per dieną. Arbata, ypač miestuose, vis dažniau pakeičiama itališkomis kavos rūšimis – cappuccino arba espresso.

Angliški pusryčiai – britų kulinarijos klasika. Gali būti patiekiami įvairiai, bet susideda iš šių komponentų: keptos kiaulienos, keptų kiaušinių, skrudintų pomidorų ir duonos, juodo pudingo, virtų pupelių, keptų grybų, dešrelių, kapotos mėsos, plaktos kiaušinienės, virtų kaiušinių ir kt.

## [taisyti] Britų virtuvės reputacija užsienyje

Britų virtuvė vis dar kenčia nuo prastos savo virtuvės reputacijos pasaulyje. Patiekalai yra paprasti, susideda iš mėsos ir daržovių,juos reikia paskaninti paruoštais padažais ar kitokiais priedais.Šarlis Morisas Taleiranas yra pasakęs, kad anglai turi apie 300 religinių sektų ir tik vieną padažą. Tačiau britų virtuvė, sumaišyta su prancūzų tradiciniai mėsos, daržovių ir bulvių patiekalais, darė įtaką austrų, skandinavų virtuvėms. Viduramžiais britai turėjo puikią reputaciją iki pat XVII amžiaus.

Po Antrojo pasaulinio karo maisto ruošimas buvo industriliazuotas, todėl maisto kokybė stipriai krito. Šiandien britai tampa vis reiklesni savo virtuvei. Maisto pusfabrikačių kokybė per paskutinius 30 metų irgi pakito į gerąją pusę. 2005 metais, 600 maisto kritikų išrinko 50 geriausių restoranų Europoje. 14 iš jų buvo Didžiojoje Britanijoje. Tai irgi pasako apie kylantį britų virtuvės lygį.

## [taisyti] Tradiciniai britų virtuvės receptai

Kepta jautiena ir Jorkšyro pudingas

Reikia: jautienos filė, geriausiai nugarinė, 25 gramai jautienos riebalų, 1 arbatinis šaukštelis garstyčių miltelių, angliškų garstyčių. Jorkšyro pudingui: 110 gramų miltų, 1 kiaušinis, 300 ml pieno. Padažui: 2 arbatiniai šaukšteliai miltų, 300 ml jautienos sultinio.

Gaminimas: pasverkite mėsą ir paskaičiuokite jos kepimo laiką: Lengvai apkeptai – 15 minučių -450 gramų mėsos. Pusiau iškeptai – 20 minučių- 450 gramų mėsos. Gerai iškeptai – 25 minutes -450 gramų mėsos.

Sudėti mėsą į kepimo skardą, prieš tai ją ištepti taukais, jeigu mėsa yra labai liesa galima patepti ir jos paviršių. Pagal skonį pagardinti garstyčių milteliais. Įkaitinti orkaitę iki 180 laipsnių. Kepti pagal laiką mėsos svoriui, nuolat apšlakstant išsiskiriančiomis sultimis. Likus kepti kelioms minutėms suvynioti į foliją ir skardą perkelti į žemiausią orkaitės lentyną, padidinti kaitrą iki 220 laipsnių.

Jorkšyro pudingo gaminimas: sudėti miltus į dubenį, viduryje padaryti duobelę, įmušti kiaušinį. Supilti pusė viso pieno, mediniu šaukštu viską įšmaišyti kol masė taps vientisa, tada supilti likusį pieną, maišyti kol ant paviršiaus atsiras daug mažų burbuliukų. Įdėti 2 šaukštus sultinio iš skardos kur kepė jautiena, pašauti į 220 laipsnių įkaitintą orkaitę, kol riebalai ištirps. Tešlą vėl idėti į orkaitę ir kepti 40-45 minutes, kol iškyla ir gražiai paruduoja. Netaidaryti orkaitės 30 minučių.

Iškepusi jautiena išimama į pašildytą lėkštę. Padažui pagaminti minėtus produktus sudedam i puodą, verdama keletą minučių ant stiprios ugnies, nuolat maišant, kol padažas tampa vientisas ir tirštas. Patiekti supjaustytą mėsą su pudingu, pagardinti padažu ir garstyčiomis.

Kaimiškas žuvies pyragas

4-6 porcijoms reikės: 450 gramų baltos žuvies(geriausiai menkės), 450 gramų pieno, druskos ir šviežiai grūstų juodųjų pipirų, 65 gramų sviesto, 25 gramų miltų, 110 gramų piavagrybių, 225 gramų išlukštentų krevečių, 3 šaukštų grietinėlės, citrinos sulčių, 450 gramų virtų ir trintų bulvių sumaišytų su pienu.

Paruošimas: sudėti žuvį į kepimo skardą kartu su pienu. Paskaninti druska ir pipirais ir kepti 180 laipsnių temperatūros orkaitėje, 15-20 minučių, atsižvelgiant kokio dydžio yra žuvis. Išimti iš orkaitės, išimti kaulus, palikti tik mėsą. Skysti, kuriame kepė žuvis supilti į atskirą indą.

Padažo gaminimas: 40 gramų sviesto sudėti į keptuvę, ištirpinti, bet neleisti, kad paruduotų. Maišant sudėti miltus, kai miltai suputoja, supilti skystį, kuriame kepė žuvis, kepinti kol padažas tampa vientisas ir tirštas. Paprastai supilamas visas sultinys, tačiau kartais jo būna per daug ir padažas gali gautis skystas.

Grybus supjaustyti maždaug 2 centimetrų kubeliais, apkepinti padaže, kol suminkštės. Į padažą sudėti visus likusius produktus: žuvį, grybus, krevetes, grietinėlę, citrinos sultis, paskaninti pipirais ir druska. Į pyrago indą, supilti padažą su visasi kitais produktai, ant viršaus sukrėsti bulvių košę, aptepti sviestu ir kepti orkaitėje, 220 laipsnių temperatūroje 7-20 minučių, kol gražiai paruduos ir apskrus.

Žuvis ir skrudintos bulvytės

Patiekalui pagaminti reikės: jautienos taukų arba augalinio aliejaus, 4 didelių žuvies filė, geriausia menkės, miltų, 4 didelių bulvių, 150 ml pieno, vandens arba alaus, druskos, 1 kaiušinio.

Paruošimas: nuplauti ir nuvalyti žuvį, nusausinti. Įkaitinti fritiūrinę iki 170 laipsnių. Bulves nulupti ir supjaustyti šiaudeliais. Nuplauti bulves ir gerai nusausinti. Virti riebaluose arba aliejuje 8-10 minučių kol įgaus auksinį atspalvį.

Tuo metu, visus produktus(150 ml pieno, vandenį arba alų, druską, 1 kiaušinį) sudėti į dubenį ir viską išmaišyti, kol tešla pasidarys vientisa. Panardinti žuvies file į tešlą. Temperatūrą fritiūrinėje padidinti iki 190 laipsnių, panardinti žuvį į verdantį aliejų ir skrudinti 4-6 minutes. Iškepusias bulves ir žuvį nusausinti.

Keptas kalakutas su kaštonais

Patiekalui reikės: vieno labai didelio kalakuto,50 gramų sviesto, riebios kiaulienos, kaštonų įdaro, 250 gramų trintų kaštonų, susmulkintos kalakuto kepenys ir širdis, 250 gramų grybų, svogūnas, saliero stiebas, 3 šaukštai giretinės, 50 gramų džiuvėsių, druskos, pipirų.

Išvalykite kalakuto ertmę; ištepkite vidų minkštu arba tirpintu sviestu ir išklokite vidų bekono juostelėmis, ypač kojų sritį, nes jos linkusios džiūti kepant.

Paruoškite įdarą: keptuvėje ištirpinkite sviestą, įdėkite svogūną, subproduktus ir grybus ir kepkite 5 minutes. Sudėkite gautą mišinį į dubenį ir sudėkite likusius produktus, gerai išmaišykite ir prikimškite kalakutą įdaru. Odą sutvirtinkite arba susiūkite, kad kepimo metu įdaras nepabėgtų. Kepkite įkaitintoje orkaitėje, laiką skaičiuodami pagal kalakuto svorį - leiskite 1 kilogramui kalakuto kepti apie 45-50 minučių; paprastai kalakutas kepamas mažai-vidutiniškai įkaitintoje orkaitėje (160°C) ir jį reikia dažnai laistyti. Kai tik kalakutas pradeda ruduoti, uždenkite jį folija; foliją nuimkite likus 20 minučių iki kepimo laiko pabaigos.

Kaštonų įdaras: Pakepinkite bekoną iki auksinės spalvos. Nupilkite riebalus, tada sudėkite visus produktus į dubenį ir gerai sumaišykite.

Nors galima naudoti konservuotą kaštonų piurė, galima ją pasigaminti ir patiems iš šviežių kaštonų. Nuo kaštonų nulupkite išorinę odelę, tada sudėkite juos į verdantį vandenį ir virkite apie 5 minutes. Skylėtu šaukštu išimkite kaštonus ir nulupkite vidines rudas odeles. Užvirkite šiek tiek vištienos sultinio ir troškinkite jame kaštonus apie 35 minutes, kol jie suminkštės. Tada susmulkinkite juos virtuvės kombainu arba pertrinkite per sietelį.

Patiekite su svieste keptomis bulvėmis, Briuselio kopūstais, glazūruotomis morkomis ir virtomis svieste pupomis.

Troškinta kiauliena

Reikės: 1 šaukšto augalinio aliejaus, 25 gramų sviesto, 1 kilogramo kaiulienos nugarinės, 2 česnako skiltelių, 1 didelio svogūno, 600 ml pieno, 5 kadagio uogų, žiupsnelio šalavijo.

Ruošimas: keptuvėje supilti aliejų, įdėti sviestą, pakaitinti. Keptuvė turi būti tokio dydžio, kad tilptų visa kiaulienos nugarinė. Sudėti mėsą, supjaustytą svogūną ir česnako skilteles, pakepinti kartu su mėsa, kol ji paruduos iš visų pusių; maždaug 15 minučių. Supilti pieną, pagardinti kadagio uogomis ir šalaviju. Kaitinti iki užvirimo, tada sumažinti liepsną, uždengti sunkiu dangčiu ir nuolat apvartant ir pašlakstant troškinti 1- 1,5 valandos.

Baigus troškintis nugarinė dedama i lėkštę. Česnakai, kadagio uogos ir šalavijai išimami iš padažo. Susimaišęs pienas su kiualienos sultimis gali būti sukrešėjęs, todel reikia gerai išmaišyti, kad taptų vientisas. Kiaulienos nugarinė suraikoma riekelėmis. Ant viršaus užpilamas padažas, papuošiamas šalavijo šakalėmis.

Welsh Rarebit

Tai labai greitai ir lengvai paruošiamas skanus užkandis. Kai kurie žmonės vadina šį užkandį „Velso triušiu“ („skrebučiai su sūriu“); jei jis patiekiamas su virtu kiaušiniu ant viršaus –„triušio patinu“. Iš tikrųjų šiame patiekale triušienos nėra, todėl jis puikiai tinka ir vegetarams.

Ingredientai: 250g tarkuoto kieto sūrio,tinkamiausias kietas sūris, pvz. Čederis, 1 arbatinis šaukštelis sausų garstyčių (ar garstyčių iš stiklainio), 2 valgomieji šaukštai pieno, 4 riekelės gana storai raikytos duonos, sviesto duonai užtepti, 2 arbatiniai šaukšteliai sviesto,druskos ir pipirų pagal skonį, 2 valgomieji šaukštai alaus (nebūtina), 2 kiaušiniai (nebūtina), pomidoro skiltelės ir petražolės, papuošimui.

Paruošimas: apskrudinkite duoną ir ant jos užtepkite sviesto. Ištirpinkite 2 arbatinius šaukštelius sviesto prikaistuvyje. Sudėkite tarkuotą sūrį ir kaitinkite ant silpnos ugnies, kol mišinys ištirps. Įmaišykite kitus ingredientus ir gerai viską išmaišykite. Darant patiekalą su kaiušiniais, juos reikia šiek tiek paplakti.Tuomet supilkite kiaušinio plakinį į bendrą mišinį ir maišykite viską, kol kiaušiniai bus beveik iškepę. Esant pageidavui, į padažą galima įmaišyti alaus. Užpilkite sūrio padažą ant skrebučio ir laikykite grilyje, kol jis įgis rusvą atspalvį. Papuoškite pomidoro skiltelėmis ir petražolėmis.

Avienos ir miežinių kruopų troškinys

Reikalingi produktai: 1,4 kilogramo avienos kumpio, supjaustyto kubeliais, 2 valgomieji šaukštai miltų, 3 riekelės bekono, 25 gramai sviesto, 2 vidutinio dydžio smulkiai pjaustytų svogūnų, 2 vidutinio dydžio riekelėmis pjaustytų morkų, 110 gramų pjaustytų ropių, 2 valgomiejų šaukštų miežinių kruopų, 2 arbatinių šaukštelių prieskoninių žolelių mišinio(čiobreliai, bazilikas ir kt.), 300 ml avienos arba jautienos sultinio, šviežių supjaustytų petražolių, salierų.

Ruošimas: apvolioti avieną miltuose. Be aliejaus ar riebalų apkepinti kiaulienos šoninę, įdėti sviestą ir avieną, maišant kepti kol apskrunda. Nusunkiant taukus išimti šoninę ir avieną. Į troškintuvą sudėti svogūnus, morkas, ropes ir salierus, apkepti 5-10 minučių kol visos daržovės gražiai pageltonuos. Sudėti atgal į troškintuvą, avieną miežines kruopas, prieskonines žoleles, supilti sultinį. Užvirinti, uždengti sunkiu dangčiu ir ant silpnos ugnies virti 2 valandas, nuolat pamaišant, kad neprisviltų. Troškinti kol aviena bus minkšta. Valgomas karštas, pabarstytas kapotomis petražolėmis.

Triušienos ir svogūnų pyragas

Pyragui pagaminti reikės: 50 gramų kepimo taukų, 750 gramų triušienos, 225 gramų kiaulienos kumpio, pjaustyto plonomis riekelėmis, 3 vidutinio dydžio žiedeliais pjaustytų svogūnų, druskos, pipirų, 600 ml sultinio, žiupsnelio čiobrelių, lauro lapelių, 225 gramų trapios tešlos.

Paruošimas: ištirpinti riebalus, į keptuvę sudėti triušieną, kiaulienos kumpį, svogūnus ir kepinti 5 minutes. Pasakaninti druska ir pipirais, supilti sultinį, įdėti prieskonines žoleles ir troškinti ant silpnos ugnies maždaug vieną valandą. Baigus kepti visą masę atvėsinti. Iškočioti tešlą, maždaug 3 mm storio. Sudėti į pyrago formą, į vidų sukrėsti prieš tai paruoštą triušienos mišinį, uždengti tešlą, kraštus sulipdant, palikti tarpelį garams išleisti. Patepti kiaušinio plakiniu, ir pašauti į 200 laipsnių temperatūros orkaitę, kepti 25 minutes. Sumažinti temperatūrą iki 180 laipsnių, uždengti folija ir kepti dar 15 minučių.

Kepintų kaštonų sriuba

Maistinga sriuba, valgoma žiemos metu. Anglijoje pateikiama kaip šildantis pirmasis patiekalas per Kalėdas.

Sriubai pagaminti reikės: 2 valgomųjų šaukštų aliejaus, 2 stambiai pjaustytų svogūnų, 6 neluptų česnako skiltelių, 2 smulkiai supjaustytų saliero lazdelių, 2 supjaustytų morkų, šalavijo, čiobrelių, petražolių, poros lauro lapelių, 1 arbatinio šaukštelio sausų mielių, 1,1 litro vandens, 450 gramų išlukštentų kaštonų, 3 šaukštų sauso balto ispaniško vyno, žiupsnelio šviežiai sugrūsto muskato, 8 šaukštų grietinėlės.

Gaminimas: į įkaitintą aliejų sudedami svogūnai, maišant kepami 10 minučių, arba tol, kol pageltonuoja, jokiu būdu negalima leisti svogūnams susvilti. Įdėti dvi česnako skilteles, visas likusias daržoves ir mieles. Kepinti ant didelės liepsnos 4-5 minutes, kol daržovės gražiai apskrus. Į keptuvę supilti ir užvirinti vandenį. Sumažinus liepsną patroškinti 30 minučių. Viską perkošti per koštuvą. Sultinys yra jau paruoštas, norint, kad spalva būtų gražesnė, o skonis aromatingesnis, galima dar pakaitinti. Atvėsinti, laikyti šaldytuve 2-3 dienas, o jeigu norėsite naudoti dar vėliau, galima ir užšaldyti.

Nusausinti kaštonus, sudėti į keptuvę, užpilti šaltu vandeniu, pavirti 20-30 minučių, kol suminkštės, vėl nusunkti. Česnakus ir kaštonus sudėti į lėkštę ir pašovus į 200 laipsnių orkaitę pakepinti 20 minučių, atvėsinti, nulupti česnakus. Juos kartu su kaštonais, vynu ir sultiniu supilti į puodą, suberti prieskonines žoleles, muskatą, ir virti 10-15 minučių. Sriuba pateikiama pašildytose lekštėse, paskaninama šaukštu grietinėles.

## [taisyti] Šaltiniai

http://en.wikipedia.org/wiki/English_cuisine

http://www.greatbritishkitchen.co.uk/

## [taisyti] Straipsnį parengė

Axdrius 12:20, 2006 Lapkričio 17 (EET) Redagavo Exmundas

Rodomas puslapis "http://lt.wikipedia.org../../../b/r/i/Brit%C5%B3_virtuv%C4%97.html"

Kategorijos: Nesutvarkyti straipsniai | Kulinarija

##### Views

- Straipsnis
- Aptarimas
- Dabartinė versija

##### Paieška